डीडवाना | शहर में एक व्यक्ति के बकाया ऋण मामले में निजी फाइनेंस कंपनी ने बंद मकान के ताले तोड़ कुर्की की कार्रवाई की। इस घटना को लेकर लोगों में रोष है। उधर फाइनेंस कंपनी के अधिकारियों का कहना है कि कार्रवाई नियमानुसार की गई है। निजी फाइनेंस कंपनी के मैनेजर सुरेश गौड़ के अनुसार शहर के नृसिंह चौक में हनुमान प्रसाद सोनी के 15 लाख 56 हजार 130 रुपये की बकाया ऋण राशि को लेकर यह कार्रवाई की गई। उन्होंने बताया कि इस संबंध में जिला कलेक्टर कार्यालय में वाद दायर कर स्वीकृति ली गई। इसके बाद पुलिस इमदाद लेकर कार्रवाई की गई। गुरुवार को परिवार शादी समारोह में गया था। पीछे से निजी फाइनेंस कंपनी के अधिकारियों ने पुलिस के साथ पहुंचकर बंद मकान के ताले तोड़ कुर्की कार्रवाई कर बोर्ड लगा दिया। इधर मौके पर मौजूद लोगों का कहना था कि मकान मालिक की गैर मौजूदगी में की गई कार्रवाई अनुचित है। इस मामले में जांच की मांग की गई है।